和州連雲觀留題呈太守王純父
作者：郭祥正
朝代：宋

paragraphs: 連雲之觀何寥廓，碧瓦危侵天一角。
深排柱礎貫九江，返掛簾鉤吞五嶽。
風檣北去烟溟溟，雁陣南飛秋漠漠。
白衣每從欄下回，金盆正在簷前落。
蔡公書榜妙入神，劍戟縱横挫矛槊。
主君自是蓬萊仙，分符暫與民同樂。
卷舒當爲天下霖，一釣能令六鼇躍。
滕王庾亮爾何人，回視規模太卑削。
我從姑孰飛輕舟，欲陪珠履登斯樓。
與公酣歌相獻酬，蘭亭俗飲安足求。
手搖麈尾拂斗牛，爲君千載揚風流。